CELEX: 32019R1586
Language: el
Date: 2019-09-26 00:00:00
Title: Εκτελεστικός κανονισμός (ΕΕ) 2019/1586 του Συμβουλίου, της 26ης Σεπτεμβρίου 2019, για την εφαρμογή του κανονισμού (ΕΕ) 2017/2063 σχετικά με περιοριστικά μέτρα λόγω της κατάστασης στη Βενεζουέλα

27.9.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 248/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1586 ΤΟΥ ΣΥΜΒΟΥΛΙΟΥ
         της 26ης Σεπτεμβρίου 2019
         για την εφαρμογή του κανονισμού (ΕΕ) 2017/2063 σχετικά με περιοριστικά μέτρα λόγω της κατάστασης στη Βενεζουέλα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2017/2063 του Συμβουλίου, της 13ης Νοεμβρίου 2017, σχετικά με περιοριστικά μέτρα λόγω της κατάστασης στη Βενεζουέλα (1) και ιδίως το άρθρο 17 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 13 Νοεμβρίου 2017, το Συμβούλιο εξέδωσε τον κανονισμό (ΕΕ) 2017/2063.
                  
               
                     (2)
                  
                  
                     Στις 16 Ιουλίου 2019, ο Ύπατος Εκπρόσωπος εξέδωσε δήλωση εξ ονόματος της Ένωσης στην οποία αναφέρει ότι η πολιτική κρίση και η οικονομική κατάρρευση στη Βενεζουέλα εξακολουθούν να πλήττουν σοβαρά τον πληθυσμό, όπως φαίνεται από τη φυγή 4 εκατομμυρίων ατόμων από τη χώρα, καθώς και ότι η κρίση εξακολουθεί να αποτελεί σοβαρή πηγή αστάθειας για την περιοχή.
                  
               
                     (3)
                  
                  
                     Στη δήλωση υπογραμμίζεται ότι η πρόσφατα δημοσιευθείσα έκθεση του Ύπατου Αρμοστή του ΟΗΕ για τα ανθρώπινα δικαιώματα (ΥΑΑΔ του ΟΗΕ) («έκθεση») επιβεβαιώνει με σαφή και λεπτομερή τρόπο την έκταση και τη σοβαρότητα των παραβιάσεων των ανθρώπινων δικαιωμάτων, τη διάβρωση του κράτους δικαίου και τη διάλυση των δημοκρατικών θεσμών στη Βενεζουέλα. Επιπλέον, η δήλωση αναφέρει τον τραγικό θάνατο του πλοιάρχου Acosta Arévalo ενώ βρισκόταν υπό κράτηση από τις δυνάμεις ασφαλείας της Βενεζουέλας ως κατάφωρο παράδειγμα της συνεχιζόμενης επιδείνωσης της κατάστασης των ανθρώπινων δικαιωμάτων.
                  
               
                     (4)
                  
                  
                     Η Ένωση υποστήριξε σθεναρά τα πορίσματα της έκθεσης και κάλεσε το καθεστώς να σταματήσει αμέσως τις εκτεταμένες παραβιάσεις των ανθρώπινων δικαιωμάτων και να επιδιώξει, σε πλήρη συνεργασία με το Γραφείο του Ύπατου Αρμοστή του ΟΗΕ για τα Ανθρώπινα Δικαιώματα και σύμφωνα με όλες τις ειδικές διαδικασίες του ΟΗΕ, να εξασφαλίσει την εφαρμογή των συστάσεων της έκθεσης. Η Ένωση δήλωσε επίσης ότι είναι έτοιμη να αρχίσει τις εργασίες για την εφαρμογή στοχοθετημένων μέτρων κατά των μελών των δυνάμεων ασφαλείας που εμπλέκονται σε βασανιστήρια και άλλες σοβαρές παραβιάσεις των ανθρώπινων δικαιωμάτων.
                  
               
                     (5)
                  
                  
                     Λόγω της συνεχιζόμενης σοβαρής κατάστασης στη Βενεζουέλα, όπως ανέφερε και η έκθεση του ΥΑΑΔ του ΟΗΕ, και της ευθύνης για σοβαρές παραβιάσεις των ανθρώπινων δικαιωμάτων, συμπεριλαμβανομένων των βασανιστηρίων, εκ μέρους μελών των δυνάμεων ασφαλείας και των υπηρεσιών πληροφοριών της Βενεζουέλας που υποστηρίζουν το καθεστώς, επτά άτομα θα πρέπει να προστεθούν στον κατάλογο των φυσικών και νομικών προσώπων που υπόκεινται σε περιοριστικά μέτρα και περιλαμβάνεται στο παράρτημα IV του κανονισμού (ΕΕ) 2017/2063.
                  
               
                     (6)
                  
                  
                     Το παράρτημα IV του κανονισμού (ΕΕ) 2017/2063 θα πρέπει, συνεπώς, να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα ΙV του κανονισμού (ΕΕ) 2017/2063 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Σεπτεμβρίου 2019.
            
               
                  Για το Συμβούλιο
               
               
                  Ο Πρόεδρος
               
               T. HARAKKA
            
         
         
            (1)  ΕΕ L 295 της 14.11.2017, σ. 21.
      
      
         
            ΠΑΡΑΡΤΗΜΑ
            Τα ακόλουθα πρόσωπα προστίθενται στον κατάλογο των φυσικών και νομικών προσώπων, οντοτήτων και φορέων που καθορίζεται στο παράρτημα IV του κανονισμού (ΕΕ) 2017/2063:
            
               
                            
                        
                        
                           Ονοματεπώνυμο
                        
                        
                           Στοιχεία ταυτότητας
                        
                        
                           Λόγοι
                        
                        
                           Ημερομηνία καταχώρισης
                        
                     
                           «19.
                        
                        
                           Nestor Blanco Hurtado
                        
                        
                           Ημερομηνία γέννησης: 26 Σεπτεμβρίου 1982
                           Αριθ. Δελτίου Ταυτότητας: V-15222057
                           Φύλο: Άρρεν
                        
                        
                           Ταγματάρχης της Μπολιβαριανής Εθνικής Φρουράς (GNB), που ενήργησε στο πλευρό υπαλλήλων της Γενικής Διεύθυνσης Στρατιωτικής Αντικατασκοπίας ( Dirección General de Contrainteligencia Militar (DGCIM)) τουλάχιστον από τον Δεκέμβριο του 2017. Υπεύθυνος για σοβαρές παραβιάσεις των ανθρώπινων δικαιωμάτων, συμπεριλαμβανομένων των βασανιστηρίων, της χρήσης υπέρμετρης βίας και της κακομεταχείρισης κρατουμένων σε εγκαταστάσεις της DGCIM.
                        
                        
                           27.9.2019
                        
                     
                           20.
                        
                        
                           Rafael Ramon Blanco Marrero
                        
                        
                           Ημερομηνία γέννησης: 28 Φεβρουαρίου 1968
                           Αριθ. Δελτίου Ταυτότητας: V-6250588
                           Φύλο: Άρρεν
                        
                        
                           Αναπληρωτής Διευθυντής της Γενικής Διεύθυνσης Στρατιωτικής Αντικατασκοπίας ( Dirección General de Contrainteligencia Militar (DGCIM)) τουλάχιστον από τον Δεκέμβριο του 2018 και Υποστράτηγος του Μπολιβαριανού Εθνικού Στρατού της Βενεζουέλας από τις 5 Ιουλίου 2019. Υπεύθυνος για σοβαρές παραβιάσεις των ανθρώπινων δικαιωμάτων, συμπεριλαμβανομένων των βασανιστηρίων, της χρήσης υπέρμετρης βίας και της κακομεταχείρισης κρατουμένων σε εγκαταστάσεις της DGCIM που διεπράχθησαν από υπαλλήλους της DGCIM υπό τις εντολές του. Συνδέεται με τον θάνατο του πλοιάρχου Acosta.
                        
                        
                           27.9.2019
                        
                     
                           21.
                        
                        
                           Carlos Calderon
                        
                        
                           Φύλο: Άρρεν
                        
                        
                           Ανώτερο διοικητικό στέλεχος (αναφέρεται ως Επίτροπος, Διευθυντής και Γενικός Διευθυντής) της Μπολιβαριανής ΕθνικήςΥπηρεσίας Πληροφοριών (SEBIN). Υπεύθυνος για σοβαρές παραβιάσεις των ανθρώπινων δικαιωμάτων, συμπεριλαμβανομένων των βασανιστηρίων, της χρήσης υπέρμετρης βίας και της κακομεταχείρισης κρατουμένων στις εγκαταστάσεις της SEBIN. Ειδικότερα, συμμετείχε και ήταν υπεύθυνος για πράξεις βασανιστηρίων και σκληρής, απάνθρωπης και ταπεινωτικής μεταχείρισης κρατουμένων στο El Helicoide, φυλακή της Μπολιβαριανής Εθνικής Υπηρεσίας Πληροφοριών (SEBIN).
                        
                        
                           27.9.2019
                        
                     
                           22.
                        
                        
                           Alexis Enrique Escalona Marrero
                        
                        
                           Ημερομηνία γέννησης: 12 Οκτωβρίου 1962
                           Φύλο: Άρρεν
                        
                        
                           Επικεφαλής της Εθνικής Υπηρεσίας καταπολέμησης του οργανωμένου εγκλήματος και της χρηματοδότησης της τρομοκρατίας (ONDOFT). Διοικητής της εθνικής διοίκησης κατά των εκβιασμών και των απαγωγών (Comando Nacional Antiextorsión y Secuestro (CONAS) μεταξύ 2014 και 2017. Υπεύθυνος για σοβαρές παραβιάσεις των ανθρώπινων δικαιωμάτων, συμπεριλαμβανομένων των βασανιστηρίων, της χρήσης υπέρμετρης βίας και της κακομεταχείρισης κρατουμένων από μέλη του CONAS υπό τις εντολές του. Ευθύνεται επίσης για την καταστολή της κοινωνίας των πολιτών από μέλη του CONAS υπό τις εντολές του.
                        
                        
                           27.9.2019
                        
                     
                           23.
                        
                        
                           Rafael Antonio Franco Quintero
                        
                        
                           Ημερομηνία γέννησης: 14 Οκτωβρίου 1973
                           Αριθ. Δελτίου Ταυτότητας: V-11311672
                           Φύλο: Άρρεν
                        
                        
                           Υπάλληλος της Μπολιβαριανής Εθνικής Υπηρεσίας Πληροφοριών (SEBIN). Προϊστάμενος ερευνών στη Γενική Διεύθυνση Στρατιωτικής Αντικατασκοπίας (Dirección General de Contrainteligencia Militar (DGCIM)) μεταξύ τουλάχιστον 2017 και Δεκεμβρίου 2018. Υπεύθυνος για σοβαρές παραβιάσεις των ανθρώπινων δικαιωμάτων, συμπεριλαμβανομένων των βασανιστηρίων, της χρήσης υπέρμετρης βίας και της κακομεταχείρισης κρατουμένων από μέλη του DGCIM υπό τις εντολές του. Ευθύνεται επίσης για την καταστολή της κοινωνίας των πολιτών και της δημοκρατικής αντιπολίτευσης από μέλη του DGCIM υπό τις εντολές του. Συνδέεται με τον θάνατο του πλοιάρχου Acosta.
                        
                        
                           27.9.2019
                        
                     
                           24.
                        
                        
                           Alexander Enrique Granko Arteaga
                        
                        
                           Ημερομηνία γέννησης: 25 Μαρτίου 1981
                           Αριθ. Δελτίου Ταυτότητας: V-14970215
                           Φύλο: Άρρεν
                        
                        
                           Προϊστάμενος (Διευθυντής) του Τμήματος Ειδικών Υποθέσεων (DAE) της Γενικής Διεύθυνσης Στρατιωτικής Αντικατασκοπίας (Dirección General de Contrainteligencia Militar (DGCIM)). Υπεύθυνος για σοβαρές παραβιάσεις των ανθρώπινων δικαιωμάτων, συμπεριλαμβανομένων των βασανιστηρίων, της χρήσης υπέρμετρης βίας που προκάλεσε θάνατο και της κακομεταχείρισης κρατουμένων σε εγκαταστάσεις του DGCIM από τον ίδιο και από αξιωματικούς υπό τις εντολές του. Ευθύνεται επίσης για την καταστολή της κοινωνίας των πολιτών από μέλη του DGCIM υπό τις εντολές του και εμπλέκεται άμεσα σε αυτή την καταστολή. Συνδέεται με τον θάνατο του πλοιάρχου Acosta.
                        
                        
                           27.9.2019
                        
                     
                           25.
                        
                        
                           Hannover Esteban Guerrero Mijares
                        
                        
                           Ημερομηνία γέννησης: 14 Ιανουαρίου 1971
                           Φύλο: Άρρεν
                        
                        
                           Προϊστάμενος ερευνών στη Γενική Διεύθυνση Στρατιωτικής Αντικατασκοπίας (Dirección General de Contrainteligencia Militar (DGCIM)) μεταξύ τουλάχιστον Απριλίου 2019 και Αυγούστου 2019. Ως προϊστάμενος ερευνών, επέβλεπε την εγκατάσταση του DGCIM στην Boleita. Υπεύθυνος για σοβαρές παραβιάσεις των ανθρώπινων δικαιωμάτων, συμπεριλαμβανομένων των βασανιστηρίων, της υπερβολικής χρήσης βίας και της κακομεταχείρισης κρατουμένων από τον ίδιο και από υπαλλήλους υπό τις εντολές του, ιδίως στην Boleita. Συνδέεται με τον θάνατο του πλοιάρχου Acosta.
                        
                        
                           27.9.2019»